Uudenmaan urheilu

Tämä artikkeli käsittelee **urheilua Uudenmaan maakunnassa**, poislukien pääkaupunkiseutu joita käsitellään Helsingin, Espoon ja Vantaan urheilua käsittelevissä artikkeleissa. Olympialaisurheilijoiden määrällä mitattuna Uudenmaan merkittävimpiä urheiluseuroja ovat Porvoon Akilles (15 olympiaedustajaa), Lohjan Louhi (5 olympiaedustajaa) ja Porvoon Urheilijat (3 olympiaedustajaa).

## Historia
Lontoon olympialaisten jälkeen pääkaupunkiseutua ympäröivä maaseutu tempautui mukaan ratkaisevasti seudun urheilukulttuurin kehitykseen. 1890-luvulla erityisesti Pornaisten seudulle oli perustettu hiihtoseuroja. Tämän voimakkaan hiihtoharrastuksen myöhempää heijastumaa oli Porvoon seudun suksiteollisuustoiminta. 1900-luvun alussa perustettiin muiden muassa urheiluseurat Lohjan Jyry ja Nummelan Tarmo.

Porvoon seudulla voimistelun ja urheilun nousu oli välittömässä yhteydessä kansallisuusliikkeeseen, erityisesti Johannes Linnankosken monipuoliseen toimintaan. Linnankoski korosti erityisesti hiihdon merkitystä kansallisurheiluna. Liikuntakulttuuri kytkeytyi vahvasti osaksi laajempia kansallisia pyrkimyksiä.

## Yleisurheilu
Uudenmaan merkittävin yleisurheiluseura on Porvoon Akilles, joka luokitellaan toiseksi korkeimmalle tasolle yleisurheilun Ykkösliigaan. Akilleksella oli vuonna 2024 yhteensä 155 luokkaurheilijaa. Porvoon Akilles on voittanut Kalevan maljan kilpailun yhden kerran, sijoittunut kolmen parhaan joukkoon kerran ja 14 kertaa kymmenen parhaan joukkoon.

Akilleksen ohella ykkösliigaan luokiteltuja uusmaalaisia yleisurheiluseuroja ovat Keski-Uudenmaan Yleisurheilu Järvenpäästä, IF Sibbo-Vargarna Sipoosta, Nurmijärven Yleisurheilu, IF Raseborg, Keravan Urheilijat, Hyvinkään seudun Urheilijat, Länsi-Uudenmaan Urheilijat Lohjalta sekä Sjundeå IF Siuntiosta.

Yleisurheilun SM-kilpailut eli Kalevan kisat on järjestetty Uudellamaalla kaksi kertaa: Hyvinkäällä vuonna 1973 ja Tuusulassa vuonna 1994.

## Voimistelu
Uudenmaan voimistelu sai alkunsa 1890-luvulla. Ensimmäinen voimisteluseura oli vuonna 1890 perustettu Borgå Arbetets vänners gymnastikförening. Vuosikymmenen loppupuolella perustettiin Suomalaisen Yhteiskoulun Voimisteluseura, Porvoon Kirjaltajain Voimisteluseura (1897), Gymnastikföreningen för herrar (1898), Borgå Fruntimmers gymnastikförening (1899) sekä Porvoon Suomalaisten Voimisteluseura vuonna 1900. Läntisellä Uudellamaalla ensimäisenä perustettiin Hangö IFK vuonna 1897.

## Palloilulajit
### Jalkapallo

Uudenmaan menestyneimmät jalkapalloseurat ovat Ekenäs IF, joka on pelannut pääsarjatasolla SM-sarjassa ja Veikkausliigassa yhteensä kahden kauden ajan sekä yhden kauden pääsarjassa pelannut Hangö IK (1962).

Toiseksi korkeimmalla sarjatasolla pelanneita uusimaalaisseuroja ovat BK-46 (46 kautta), Grankulla IFK (13 kautta), Porvoon Akilles (12 kautta), Hangö Arbetarnas Idrottsklubb (5 kautta), Hyvinkään Palloseura ja Järvenpään Palloseura (4 kautta), Hangö Bollklubb (3 kautta), Loviisan Tor (2 kautta) sekä Yhdistyneitten Villatehtaitten Palloilijat ja Porvoon Weikot (1 kausi).

Useamman kauden kolmanneksi korkeimmalla sarjatasolla ovat pelanneet Pallokerho Keski-Uusimaa (14 kautta), FC Futura (12 kautta), Lohjan Pallo (10 kautta), Keravan Pallo -75 (8 kautta), Nurmijärven Jalkapalloseura (7 kautta) sekä Apollo ja Kirkkonummen Salamat (5 kautta).

### Pesäpallo

Uudenmaan menestynein pesäpalloseura on Hyvinkään Tahko. Tahko on pelannut Suomen korkeimmalla sarjatasolla SM-sarjassa ja Superpesiksessä vuoteen 2024 mennessä yhteensä 51 kauden ajan ja naisten pääsarjassa 39 kauden ajan. Tahko on voittanut neljän miesten Suomen mestaruutta ja kaksi naisten Suomen mestaruutta. Tahkon lisäksi menestyneitä uusimaalaisia pesäpalloseuroja ovat olleet Vihdin Pallo (19 kautta naisten pääsarjassa ja yksi Suomen mestaruus) sekä Kinnarin Pesis (3 kautta miesten pääsarjassa ja yksi SM-hopea).

Muita miesten pääsarjassa pelanneita uusimaalaisia seuroja ovat olleet Keravan KooPee (6 kautta), Loviisan Tor (4 kautta) sekä Keravan Pallokerho (3 kautta). Lisäksi naisten pääsarjassa ovat pelanneet Keravan Pallokerho (5 kautta) sekä Kellokosken Urheilijat (1 kausi).

Pesäpallon arvo-ottelu, Itä-Länsi, on pelattu Uudellamaalla Hyvinkäällä kuusi kertaa vuosina 1973, 1981, 1997, 2004, 2013 sekä 2015. Lisäksi naisten Itä-Länsi-ottelu on pelattu erikseen Hyvinkäällä vuosina 1965, 1969, 1974 ja 1975.

### Amerikkalainen jalkapallo

Amerikkalaisessa jalkapallossa Uudenmaan menestynein seura on Porvoon Butchers, joka on vuoteen 2024 mennessä pelannut pääsarja Vaahteraliigassa 33 kauden ajan. Butchers on voittanut Vaahteramaljan seitsemän kertaa ja saavuttanut yhden SM-hopean sekä neljä SM-pronssia. Butchersin ohella Vaahteraliigassa pelanneita uusimaalaisseuroja ovat Hyvinkää Falcons (8 kautta), Lohja Crusaders (4 kautta) sekä Kerava Bulldogs (1 kausi).

Lisäksi Lohja Lions on pelannut toiseksi korkeimmalla sarjatasolla I-divisioonassa viiden kauden ajan. Nummela Wildcats, Sipoo/Lahti Bulls, Hanko Sun City ja Porvoon Teurastajat ovat pelanneet korkeimmillaan kolmanneksi korkeimmalla sarjatasolla II-divisioonassa.

### Käsipallo
Uudenmaan merkittävimpiä käsipallokeskuksia ovat Karjaa, Siuntio, Porvoo ja Kauniainen. Menestyneimmät seurat ovat BK-46 ja Sjundeå IF. BK-46 on pelannut käsipallon pääsarjassa vuoteen 2025 mennessä yhteensä 66 kauden ajan ja voittanut 23 Suomen mestaruutta, kuusi SM-hopeaa ja viisi SM-pronssia. Sjundeå IF on pelannut pääsarjassa 54 kauden ajan ja on voittanut neljä Suomen mestaruutta, seitsemän SM-hopeaa ja yhdeksän SM-pronssia. Grankulla IFK on pelannut pääsarjassa 27 kauden ajan ja on voittanut yhden Suomen mestaruuden. Vuosina 2003–2016 Kauniaisissa toimi käsipallon erikoisseura HC West, joka voitti kaksi Suomen mestaruutta.

Muita pääsarjassa pelanneita uusimaalaisia käsipalloseuroja ovat Ekenäs IF (7 kautta), Porvoon Akilles ja Hangö IK (6 kautta) sekä William Team (1 kausi).

### Lentopallo
Lentopallossa pääsarjassa pelanneita uusimaalaisseuroja ovat Hyvinkään Ponteva, Vihdin Lentopallo-90 sekä Koskenmäen Kisailijat. Jokainen seuroista on pelannut pääsarjassa yhden kauden ajan.

## Vesiurheilu
### Purjehdus
Purjehdusurheilu on yksi vanhimpia urheiluperinteitä, jonka juuret juontavat Suomessa 1800-luvun puoliväliin. Vuonna 1888 perustettu Östra Nylands Segelförening Loviisasta on Suomen 12. vanhin pursiseura. Pursiseura on Loviisan toiseksi vanhin yhdistys.

## Talviurheilu
### Hiihto
Uudenmaan hiihtoseurat ovat suuntautuneet pääsääntöisesti harraste- ja nuorisotoimintaan. Hiihtoliiton I-luokkaan luokiteltavia seuroja ovat Keravan Urheilijat, Hyvinkään Hiihtoseura, Österby Sportklubb, Mäntsälän Urheilijat, Porvoon Akilles, IF Sibbo-Vargarna, Vihdin Viesti, Nurmijärven Hiihtoseura sekä Loviisan Tor.

II-luokkaan kuuluvia harraste- ja nuorisoseuroja ovat Lohjan Louhi, Kirkkonummen Hiihtoseura, Ingå IF, IK Trissan, Rajamäen Kehitys sekä Laukkosken Taimi.

### Jääkiekko
Uudellamaalla ei ole pelattu jääkiekkoa pääsarjatasolla. Uudenmaan menestynein jääkiekkoseura on Järvenpään Haukat, joka on pelannut myös KJT:n nimellä. Seura on pelannut toiseksi korkeimmalla sarjatasolla 12 kauden ajan. Lisäksi toiseksi korkeimmalla sarjatasolla ovat pelanneet myös Hyvinkään Jää-Ahmat (8 kautta), Hyvinkään Palloseura (6 kautta), Kirkkonummen Salamat (5 kautta), HC Keski-Uusimaa Keravalta (2 kautta) sekä GrIFK, Lohjan Kisa-Veikot, Porvoon Smile ja Porvoon Urheilijat] (1 kausi).

Kolmanneksi korkeimmalla sarjatasolla ovat pelanneet TuusKi Tuusulasta (20 kautta), Porvoo Hunters (15 kautta), Kerava Shakers (6 kautta), Porvoo HT (4 kautta), Kaukasten Voima Tuusulasta (3 kautta) ja Kurra Hockey Nurmijärveltä (1 kausi).

## Katso myös
* Etelä-Suomen Liikunta ja Urheilu
* Helsingin urheilu
* Espoon urheilu
* Vantaan urheilu

## Lähteet